Kampen om spillmidlene til norsk idrett er i gang.

Og fredag ble det klart at kulturminister Trine Skei Grande (V) vil doble norsk friluftslivs del av spillemiddelpotten. En pott som totalt er på 2824,8 millioner kroner til idrettsformål.

– Det er ikke alle som passer inn på et treningsrom, mange synes det er lettere å gå en tur. Norsk friluftsliv har utviklet seg i en positiv retning, og blitt bedre på å få flere ut. Derfor synes jeg det er viktig å gi dem en økning. Vi trenger mer friluftsliv, mer fysisk aktivitet og mer tilrettelegging for å få det til, sier Grande til NRK.

På grunn av et rekordstort overskudd fra Norsk Tipping er potten på 227 millioner kroner mer enn i fjor.

AKTIVITET FOR ALLE: Trine Skei Grande er opptatt av å tilrettelegge for mer friluftsliv og fysisk aktivitet for alle. Foto: Gunnar Bratthammer

– Prioriterer friluftsliv høyt

Friluftslivstiltak for barn og ungdom får 36 millioner kroner av årets pott, som er en dobling fra i fjor. Kulturministeren gir også 27 millioner kroner til merking av løyper og overnattingshytter i fjellet. En økning på 8 millioner fra 2017.

– I overskuddet av tippemidlene har vi prioritert friluftslivet ganske høyt nå, men det kommer til å være mange millioner til idretten fremover også. Det skal være et godt grunnlag for nye Klæboer, forsikrer kulturministeren.

Hva er spillmidlene? Ekspandér faktaboks Spillemidlene er en betegnelse for det overskuddet som genereres fra de forskjellige spillene som administreres og drives av Norsk Tipping og som fordeles til ulike allmennyttige formål.

Ordningen med spillemidler ble etablert samtidig med Norsk Tipping i 1948. Etter at selskapet også fikk monopol på spilleautomater, ble det innført nye regler for fordeling av midlene fra 1. januar 2009.

Kulturdepartementet forventet å få en halv million kroner i overskudd fra automatene i normale driftsår. Denne summen blir lagt sammen med resten av overskuddet fra Norsk Tippings spill, innen spillemidlene blir fordelt fra hele potten.

Før var fordelingen 50/50 mellom kultur og idrett.

Fra og med 1. januar 2009 ble spillemidlene fordelt med 45,5 prosent til idrett, 36,5 prosent til kultur samt 18 prosent til samfunnsnyttige og humanitære organisasjoner. Kilde: Wikipedia

I fjor: – Friluftslivet burde få mer

– Har idretten gjort en for dårlig jobb med å inkludere alle?

– Nei, idretten er kjempegode til å inkludere mange, men det er ikke alle det passer for. Da må vi sørge for at vi har et samfunn der alle får muligheten til å være fysisk aktiv på den måten de ønsker. Også tror jeg det å gå i naturen gir noen ekstra verdier.

– Håper de kan glede seg med oss

Generalsekretær i Norsk friluftsliv, Lasse Heimdal, jublet da han fikk beskjeden av kulturministeren torsdag.

– Dette er fantastisk og betyr enormt mye for dem som er engasjert i friluftsliv. Vi har 5000 lag og foreninger innenfor friluftsliv i Norge, som vi nå kan styrke, sier Heimdal til NRK.

FANTASTISK: Generalsekretær i norsk friluftsliv, Lasse Heimdal, sier de vil bygge flere hytter og styrke arbeidet med frivillige. Foto: Gunnar Bratthammer

– Hva tror du idretten sier om at dere får en større del av kaka neste år?

– Jeg håper og tror at de gleder seg sammen med oss. Både idretten og friluftslivet gjør en kjempejobb med å aktivisere barn og unge, det er et samarbeid jeg håper vi kan styrke.

Generalsekretæren forteller at de skal bruke pengene på å investere i mer frivillighet og flere hytter.

– Bekymret for idrettsanlegg

Norsk idrettsforbund forteller at de heier på norsk friluftsliv, men at de også er bekymret for at stadig flere gode formål får penger fra spillemidlene – på bekostning av idretten.

BEKYMRET: Per Tøien i Idrettsforbundet er bekymret for at flere gode formål får penger på bekostning av idretten. Foto: NRK

– Det er helt åpenbart at friluftsliv er et godt formål, vi samarbeider med norsk friluftsliv og vi heier på friluftsliv. Men det bevilges ingen nye penger, det tas fra et godt formål til noe annet. Vi vil ikke være med på at det skal være en konkurranse om verdien av gode formål, sier idrettspolitisk rådgiver i Idrettsforbundet, Per Tøien.

– Når kulturministeren omfordeler spillmidlene til idrettsformål, er vår bekymring at det går på bekostning av det store etterslepet på anleggsbygninger. Spillemidlene er den eneste nasjonale bidragsyteren til bygging av nye anlegg, legger han til.

– Vi skulle ønske at det fantes andre kilder for finansiering av friluftsliv, som ikke går utover idrettsformål, sier Tøien.